จากความหงุดหงิด เสื้อเปียกเหงื่อ สู่ Under Armour แบรนด์กีฬา 3 แสนล้าน
จากเสื้อเปียกเหงื่อในวันนั้น  กลายมาเป็นบริษัทระดับโลกในวันนี้ได้อย่างไร ? ลงทุนแมนจะเล่าให้ฟัง
16 พ.ย. 2564

จากความหงุดหงิด เสื้อเปียกเหงื่อ สู่ Under Armour แบรนด์กีฬา 3 แสนล้าน /โดย ลงทุนแมน
หากพูดถึงแบรนด์เสื้อผ้าและรองเท้ากีฬาระดับโลก 
แบรนด์ในใจที่ทุกคนนึกถึงคงหนีไม่พ้น Nike และ Adidas
แต่หากลองถามคนที่เป็นนักกีฬา หรือผู้ที่ชอบออกกำลังกาย โดยเฉพาะการ Weight Training
เชื่อว่าอีกหนึ่งแบรนด์ที่นึกถึง ก็น่าจะมีชื่อของแบรนด์ “Under Armour” รวมอยู่ด้วย
แม้ว่าปัจจุบัน Under Armour จะยังห่างชั้นกับแบรนด์รุ่นพี่อย่าง Nike และ Adidas พอสมควร
แต่ก็ต้องยอมรับว่า Under Armour สามารถขึ้นมาเบียดทั้ง 2 แบรนด์นี้ได้ แม้ว่าจะก่อตั้งขึ้นตามหลังมาหลายปี
รู้หรือไม่ว่า ? 
บริษัท Under Armour ซึ่งมีมูลค่ากว่า 355,000 ล้านบาทในวันนี้
มีจุดเริ่มต้นมาจากความหงุดหงิดของเด็กหนุ่ม 
ที่ต้องคอยเปลี่ยนเสื้อที่เปียกเหงื่อในระหว่างที่ซ้อมกีฬา
จากเสื้อเปียกเหงื่อในวันนั้น 
กลายมาเป็นบริษัทระดับโลกในวันนี้ได้อย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรื่องราวทั้งหมดนี้ เริ่มต้นขึ้นเมื่อเด็กชายที่มีชื่อว่า “Kevin Plank” ได้ลืมตาดูโลกนี้
ในปี ค.ศ. 1972 ที่เมือง Kensington รัฐ Maryland ประเทศสหรัฐอเมริกา
เขาเป็นเด็กที่เติบโตมาเหมือนกับเด็กคนอื่นทั่ว ๆ ไป จนกระทั่งเขาอายุได้ 13 ปี พ่อของเขาก็ได้เสียชีวิตลง
หลังจากวันนั้นคุณ Kevin Plank และพี่ ๆ อีก 4 คน จึงโตมาด้วยการเลี้ยงดูของแม่เพียงคนเดียว
ทำให้บ่อยครั้งเขาจำเป็นต้องหางานทำ เช่น เดินขายดอกไม้ในวันวาเลนไทน์ เพื่อนำเงินมาช่วยเหลือเป็นค่าใช้จ่ายของครอบครัว
แม้จะต้องเรียนและทำงานไปพร้อมกัน แต่สิ่งหนึ่งที่เขาชอบและทำมันได้ดีมาตลอดคือการเล่นกีฬา 
และด้วยความชอบนี่เอง ทำให้เขาได้เป็นนักกีฬาอเมริกันฟุตบอลของโรงเรียน
คุณ Kevin Plank ได้เข้าเรียนที่ University of Maryland, College Park ในสาขาวิชาบริหารธุรกิจ
ในระหว่างที่เรียนอยู่มหาวิทยาลัย ด้วยความสามารถในด้านกีฬาของเขา ทำให้เขาได้เป็นถึงกัปตันของทีมอเมริกันฟุตบอลของมหาวิทยาลัย
และด้วยการซ้อมอย่างหนัก ทำให้เขาเริ่มรู้สึกหงุดหงิดกับการที่ต้องคอยเปลี่ยนเสื้อระหว่างการซ้อม ซึ่งเปียกจากเหงื่อของเขาอยู่บ่อยครั้ง
และแน่นอนว่า เมื่อพูดถึงอเมริกันฟุตบอล นอกจากความแข็งแรงแล้ว 
ความเร็วและความคล่องตัวก็มีความสำคัญมากเช่นกัน
คุณ Kevin Plank จึงได้ไอเดียว่าหากมีเสื้อที่แห้งไวและสามารถระบายอากาศได้เร็ว ทำให้ไม่เปียกชุ่มไปด้วยเหงื่อ ก็จะช่วยทำให้คล่องตัวมากขึ้น แม้เพียงเล็กน้อยแต่นั่นมีผลมากสำหรับนักกีฬาแบบเขา
เนื่องจากในตอนนั้น เสื้อที่ผลิตมาเพื่อเล่นหรือสำหรับซ้อมกีฬาโดยเฉพาะ ยังไม่เป็นที่แพร่หลายมากนัก
ส่วนมากจะมีตามสโมสรสำหรับนักกีฬาอาชีพเท่านั้น คนทั่วไปยังเข้าไม่ถึงมากนัก
จุดนี้เองทำให้เขาเริ่มคิดว่าทำไมไม่มีใครผลิตเสื้อสำหรับเล่นกีฬาโดยเฉพาะเลย ไม่ว่าจะเป็นแบรนด์กีฬาอย่าง Nike หรือ Adidas ในช่วงนั้นก็ยังโฟกัสธุรกิจไปที่การทำพวกรองเท้าและอุปกรณ์กีฬาต่าง ๆ 
ส่วน “เสื้อ” จะเป็นผลิตภัณฑ์ที่ถูกให้ความสำคัญรองลงมา
เมื่อไม่มีคนทำ คุณ Kevin Plank เลยตัดสินใจที่จะผลิตเสื้อสำหรับการเล่นกีฬาขึ้นมาเอง
ในที่สุด “Under Armour” จึงถูกก่อตั้งขึ้นมาในปี ค.ศ. 1996
คุณ Kevin Plank ได้ก่อตั้ง Under Armour ขึ้น ด้วยทุนเริ่มต้นทั้งหมดจากเงินเก็บของเขา 
เพียง 490,000 บาท บวกกับวงเงินจากบัตรเครดิตอีกประมาณ 1,300,000 บาท
โดยสถานที่ ที่ใช้เป็นทั้ง สำนักงานขาย, ห้องวิจัยและพัฒนา รวมถึงเป็นคลังสินค้า ก็คือบ้านของคุณยายของเขา ซึ่งตั้งอยู่ในรัฐวอชิงตัน
ในบ้านของคุณยายนี้เอง เขาเริ่มทำการวิจัยและออกแบบเสื้อที่จะมาตอบโจทย์สินค้าของเขาได้
จากเสื้อต้นแบบทั้งหมด 7 ตัว ในที่สุดเขาก็ได้คำตอบที่เขาต้องการ
ซึ่งก็คือ เสื้อที่ทำจากเส้นใยสังเคราะห์ โดยชนิดเส้นใยที่คุณ Kevin Plank เลือกใช้
คือ เส้นใย Polyester ที่นอกจากจะมีคุณสมบัติในการระบายอากาศได้ดีทำให้แห้งไว 
เส้นใยประเภทนี้ยังมีน้ำหนักที่เบาและความยืดหยุ่นสูง
เมื่อได้แบบเสื้อที่ต้องการแล้ว เขาก็เริ่มต้นเดินทางตามหาแหล่งวัตถุดิบที่จะมาใช้ในการทำเสื้อ จนไปพบโรงงานผลิตผ้าชื่อ Minnesota Fabrics ตั้งอยู่ในเขต Beltsville รัฐ Maryland ซึ่งมีระยะทางเพียง 1 ไมล์ หรือประมาณ 1.6 กิโลเมตรจากมหาวิทยาลัยของเขา
จากนั้นเขาจึงนำผ้าที่ซื้อมาไปให้ช่างตัดเสื้อ โดยใช้ต้นแบบเป็นเสื้อยืดแบรนด์ Hannes ซึ่งเป็นเสื้อยืดสีขาวธรรมดา ที่กำลังเป็นที่นิยมกันในสหรัฐอเมริกา นำมาปรับทรงให้เข้ารูปมากกว่าเดิมเล็กน้อยและเพิ่มความกระชับ เพื่อให้สามารถเคลื่อนไหวได้คล่องตัวมากขึ้น
เมื่อสามารถผลิตเสื้อได้ตามที่เขาต้องการแล้ว คุณ Kevin Plank ได้นำเสื้อไปให้เพื่อนในทีมของเขา รวมถึงทีมจากมหาวิทยาลัยอื่นลองใส่
ซึ่งมีหลายคนที่มีดีกรีเป็นถึงนักกีฬาที่ได้เข้าแข่งขันใน National Football League หรือ NFL ซึ่งนับเป็นลีกสูงสุดของการแข่งขันอเมริกันฟุตบอลในประเทศสหรัฐอเมริกา
จากปากต่อปาก ทำให้เสื้อของแบรนด์ Under Armour เริ่มเป็นที่รู้จักมากขึ้น และเริ่มมีคำสั่งซื้อเล็ก ๆ น้อย ๆ จากทีมอเมริกันฟุตบอลของมหาวิทยาลัยในสหรัฐอเมริกา
แม้จะเริ่มขายได้ แต่ในตอนนั้นคุณ Kevin Plank ยังไม่เลือกที่จะทำการตลาดในทันที
แต่กลับกันเขาเลือกที่จะโฟกัสไปที่ตัวผลิตภัณฑ์ โดยเขาได้นำผ้าเส้นใยสังเคราะห์ชนิด “Microfiber” มาปรับใช้กับเสื้อของ Under Armour ซึ่งช่วยในเรื่องความชุ่มชื้น แต่ยังคงความบางเบาไว้เหมือนเดิม
และแล้วจุดเปลี่ยนแรกของ Under Armour ก็มาถึง 
เมื่อ Jeff George ผู้เล่นของทีม Oakland Raiders 
ได้ใส่เสื้อของแบรนด์ Under Armour ไปถ่ายแบบ
ขึ้นเป็นรูปบนหน้าปกของนิตยสารชื่อดังอย่าง USA Today
ทำให้เริ่มมีทีมอเมริกันฟุตบอล เช่น Georgia Tech ติดต่อเข้ามา
สั่งซื้อเสื้อของ Under Armour ซึ่งในช่วงแรกเป็นการสั่งซื้อเพียงไม่กี่ตัว 
แต่เนื่องจากเสื้อของ Under Armour ที่นอกจากจะมีคุณภาพดีแล้ว 
ยังตอบโจทย์การใช้งานในเรื่องการระบายอากาศ และความคล่องตัว
ทำให้แบรนด์ Under Armour กลายเป็นที่พอใจของนักกีฬาในทีมหลายคนอย่างรวดเร็วและได้เริ่มเป็นที่รู้จักกันในวงกว้าง
ภายในปีแรก บริษัทสามารถสร้างรายได้ 550,000 บาท
และในปี ค.ศ. 1997 มีคำสั่งซื้อ ซึ่งคิดเป็นมูลค่ากว่า 3,200,000 บาท
จากการเติบโตแบบก้าวกระโดด จึงทำให้คุณ Kevin Plank เริ่มตามหาโรงงานที่จะมาเพิ่มกำลังการผลิต 
ให้ทันกับความต้องการของลูกค้า โดยเริ่มจากรัฐใกล้เคียงอย่าง Ohio จนปัจจุบัน Under Armour มีซัปพลายเออร์กระจายอยู่ในหลายประเทศ ยกตัวอย่างเช่น จีน เวียดนาม และอินโดนีเซีย
หลังจากก่อตั้งบริษัทมาได้ 3 ปี ในตอนนี้ Under Armour เริ่มมีผลิตภัณฑ์ที่หลากหลายมากขึ้นกว่าแต่ก่อน ยกตัวอย่างเช่น
- เสื้อ HeatGear ที่ช่วยระบายอากาศทำให้รู้สึกเย็นเหมาะกับเมืองเขตร้อน  
- เสื้อ ColdGear ที่มีความสามารถในการกักเก็บอุณหภูมิเหมาะกับเมืองที่มีอากาศหนาวเย็น
ในปี ค.ศ. 1999 จุดเปลี่ยนครั้งสำคัญอีกครั้งของ Under Armour ได้เกิดขึ้น 
เมื่อค่ายหนังยักษ์ใหญ่ Warner Bros. ติดต่อเข้ามาให้ Under Armour จัดหาชุดสำหรับการถ่ายทำภาพยนตร์เรื่อง Any Given Sunday และ The Replacements ซึ่งภาพยนตร์ทั้งสองเรื่อง เป็นภาพยนตร์ที่มีตัวละครหลักในการดำเนินเรื่องเป็นนักกีฬาอเมริกันฟุตบอลทั้งคู่
ด้วยความพร้อมของ Under Armour ในตอนนี้ ที่มีทั้งซัปพลายเออร์ในการผลิตสินค้า รวมถึงมีสินค้าที่หลากหลายมากกว่าแต่ก่อนแล้ว บวกกับภาพยนตร์ Any Given Sunday ที่กำลังจะเข้าฉาย ซึ่งหมายถึงผู้ชมภาพยนตร์ทั้งหมดจะได้เห็นเสื้อที่มีโลโกของ Under Armour
เมื่อเห็นโอกาสในการย้ำการรับรู้ของแบรนด์ Under Armour
ในปีเดียวกันนั้นเอง คุณ Kevin Plank จึงตัดสินใจซื้อโฆษณาบน ESPN The Magazine ซึ่งเป็นนิตยสารด้านกีฬาที่เป็นที่นิยมในช่วงนั้น ด้วยมูลค่ากว่า 8 แสนบาท
แต่นั่นก็เรียกได้ว่าเป็นการลงทุนที่คุ้มค่า เพราะในปีถัดมายอดขายของ Under Armour 
พุ่งทะลุ 1 ล้านดอลลาร์สหรัฐ หรือประมาณ 32 ล้านบาท
และตั้งแต่นั้นมา รายได้ของ Under Armour ก็เติบโตอย่างก้าวกระโดด
จนในปี 2005 บริษัท Under Armour ทำรายได้สูงถึง 9,200 ล้านบาท และสามารถเข้าจดทะเบียนในตลาดหลักทรัพย์ NASDAQ และได้ย้ายมา NYSE ในปีต่อมา
หลังจากที่คุณ Kevin Plank พาบริษัทเข้าสู่ตลาดหลักทรัพย์สำเร็จแล้ว เขาก็ยังคงเดินหน้าเพื่อให้บริษัทเติบโตต่อ ด้วยการเพิ่มสินค้าใหม่ ๆ เข้ามา อย่างเช่น รองเท้าวิ่ง, รองเท้าสำหรับเล่นกีฬา
โดยวิธีที่ Under Armour เลือกใช้ในการทำการตลาด คือ ดึงซูเปอร์สตาร์ในวงการต่าง ๆ มาเป็นพรีเซนเตอร์
ตัวอย่างซูเปอร์สตาร์ที่ Under Armour ดึงมาจนส่งผลให้ยอดขายเติบโตอย่างมาก 
เช่น Dwayne Johnson หรือเรารู้จักกันในชื่อ The Rock 
รวมถึงหนึ่งในมือปืนที่ดีที่สุดในประวัติศาสตร์ NBA อย่าง Stephen Curry
จนปัจจุบัน ในรอบ 9 เดือนที่ผ่านมา บริษัท Under Armour 
มีรายได้ 135,000 ล้านบาท กำไร 8,100 ล้านบาท
และมีมูลค่าบริษัทอยู่ที่ 355,000 ล้านบาท
ส่งผลให้คนที่อยู่เบื้องหลังความสำเร็จนี้ อย่างคุณ Kevin Plank มีมูลค่าทรัพย์สินทั้งหมดที่ 68,000 ล้านบาท
ถ้าถามว่าอะไร คือสิ่งที่เราได้เรียนรู้จากเรื่องนี้ ?
ก่อนอื่นเลย เราจะเห็นได้ว่ากว่าที่ Under Armour จะประสบความสำเร็จได้อย่างในทุกวันนี้นั้น 
คุณ Kevin Plank มีความเข้าใจถึงปัญหาของลูกค้าซึ่งคือคนที่เล่นกีฬา ได้เป็นอย่างดี 
เนื่องจากตัวเขาเองก็ถือเป็นหนึ่งในคนกลุ่มนั้น
หลังจากนั้นเขาค่อย ๆ ออกแบบและพัฒนาสินค้าให้มีคุณภาพมากขึ้นเรื่อย ๆ โดยที่ไม่ได้รีบร้อนในการทำการตลาดในช่วงแรก แต่ปล่อยให้คุณภาพจากสินค้าของเขามีการเล่าปากต่อปาก
จนเมื่อทุกอย่างพร้อมและโอกาสมาถึง เขาจึงค่อยทำการโฆษณา ส่งผลให้ยอดขายของ Under Armour เติบโตอย่างก้าวกระโดด
ซึ่งคุณ Kevin Plank เคยให้สัมภาษณ์ไว้ว่า “การที่จะสามารถประสบความสำเร็จได้นั้น จำเป็นต้องใช้เวลา และมันไม่สามารถเกิดขึ้นได้เพียงข้ามคืน แต่เกิดจากการที่พัฒนาปรับปรุงสินค้าของเรา วนซ้ำไปเรื่อย ๆ”
และด้วยแนวคิดนี้เอง ก็ได้ทำให้ Under Armour แม้จะก่อตั้งขึ้นหลังจาก Nike และ Adidas หลายสิบปี
แต่ก็ยังสอดแทรกขึ้นมาเป็นอีกแบรนด์กีฬาที่คนทั่วโลกรู้จักและกลายเป็นธุรกิจระดับแสนล้าน เลยทีเดียว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
 
-
 
-
 
-
 
-
-Under Armour Reports Third Quarter 2021